Anna Elísabet Ólafsdóttir er nýr aðstoðarrektor Háskólans á Bifröst Anna Elísabet Ólafsdóttir hefur verið ráðin aðstoðarrektor við Háskólann á Bifröst í stað Jóns Ólafssonar prófessors . Anna lauk doktorsprófi í lýðheilsufræðum frá Brunel University í London árið 2012 en hún er einnig með MBA gráðu frá Háskóla Íslands og MSc gráðu í næringarfræði frá Óslóarháskóla í Noregi . Anna hefur víðtæka starfsreynslu hér heima og erlendis en síðustu ár hefur hún unnið að rannsóknum á sviði þróunarhjálpar og lýðheilsufræðum í Afríku . Allt síðasta ár vann hún að rannsóknum á áhrifum þróunarhjálpar á afköst og gæði heilbrigðisþjónustunnar í samstarfi við Ifakara Helath Institute , sem er rannsóknarmiðstöð í heilbrigðisvísindum í austur Afríku . Þá var hún forstjóri Lýðheilsustöðvar á árunum 2003 - 2008 . Í tilkynningu frá Háskólanum á Bifröst segir að Jón Ólafsson mun áfram leggjastund á rannsóknir og kennslu við skólann í stöðu prófessors á Félagsvísindasviði . Anna Elísabet hefur tengingu við Borgarfjörðinn en hún ólst upp í Borgarnesi , dóttir Önnu Ingadóttur og Ólafs Sverrissonar kaupfélagsstjóra Kaupfélags Borgfirðinga .